
ΔΕΛΤΙΟ ΤΥΠΟΥ

«Τα Χανιά στέλνουν μήνυμα στη ΔΕΘ 2026»
Ενωμένοι εργαζόμενοι, δυνατή φωνή, συγκεκριμένα αιτήματα
Το  Εργατικό Κέντρο Ν. Χανίων αποφάσισε, όπως κάθε χρόνο, τη συμμετοχή του  στην πανελλαδική κινητοποίηση της ΓΣΕΕ, στο πλαίσιο της φετινής Διεθνούς Έκθεσης Θεσσαλονίκης. Το Εργατικό Κέντρο Χανίων θα βρίσκεται εκεί, δίπλα σε χιλιάδες εργαζόμενους απ' όλη τη χώρα, με ένα μήνυμα ξεκάθαρο: η ανάπτυξη δεν μπορεί να χτίζεται πάνω στην εξουθένωση όσων την παράγουν.
Η φετινή ΔΕΘ πρέπει να ξεφύγει από τη λογική των εξαγγελιών χωρίς αντίκρισμα. Χρειάζεται να γίνει η στιγμή όπου η κυβέρνηση θα ακούσει, επιτέλους, αυτούς που κρατούν όρθια την πραγματική οικονομία.
Η οικονομία δεν χτίζεται χωρίς εργαζόμενους.
Τα Χανιά, όπως και ολόκληρη η Κρήτη, στηρίζονται σε μεγάλο βαθμό στον τουρισμό και στον πρωτογενή τομέα. Πίσω από κάθε αυξημένη τουριστική κίνηση, πίσω από κάθε γεμάτο ξενοδοχείο, εστιατόριο, ή εμπορικό κατάστημα, βρίσκεται ένας εργαζόμενος που συχνά δουλεύει πέρα από κάθε λογικό ωράριο, χωρίς αναπαύσεις, με μεροκάματο που δεν καλύπτει το κόστος στέγασης στην ίδια την πόλη όπου προσφέρει την εργασία του.
Δεν είναι φυσιολογικό ένας εργαζόμενος στα Χανιά να αδυνατεί να νοικιάσει σπίτι επειδή οι τιμές έχουν εκτιναχθεί λόγω τουριστικής μίσθωσης. Δεν είναι φυσιολογικό η εποχικότητα να σημαίνει αβεβαιότητα δώδεκα μήνες τον χρόνο. Και δεν είναι φυσιολογικό η σκληρή δουλειά να μην αντιστοιχεί πια σε αξιοπρεπή ζωή.
Τα αιτήματά μας
· Πραγματικές αυξήσεις μισθών, ανάλογες με το τρέχον κόστος διαβίωσης.
· Επαναφορά και επέκταση ισχυρών Συλλογικών Συμβάσεων Εργασίας.
· Έλεγχο και κατοχύρωση αξιοπρεπών ωραρίων εργασίας.
· Ενίσχυση της Επιθεώρησης Εργασίας και αυστηρά μέτρα Υγείας και Ασφάλειας.
· Πολιτικές αντιμετώπισης της ακρίβειας που πλήττει καθημερινά τα εισοδήματα.
· Λύσεις για το στεγαστικό, ιδιαίτερα σε περιοχές με έντονη τουριστική πίεση όπως τα Χανιά.
· Θεσμική προστασία των εποχικά εργαζομένων, ώστε η ανεργία του χειμώνα να μην είναι μόνιμη τιμωρία – Επέκταση του ταμείου ανεργίας.

ΑΠΑΙΤΟΥΜΑΙ: Καλύτερους μισθούς, κοινωνική προστασία, ασφαλής συνθήκες εργασίας και σεβασμό στην ανθρώπινη αξιοπρέπεια.

Αυτά δεν είναι υπερβολικά αιτήματα. Είναι όροι για μια ζωή με αξιοπρέπεια.
Το Εργατικό Κέντρο Χανίων δεν θα σταματήσει να βρίσκεται δίπλα στους εργαζόμενους. Στα ξενοδοχεία, στα χωράφια, στα καταστήματα, στην οικοδομή. Παντού όπου υπάρχει εργασία, εκεί θα είναι και η φωνή μας.
Η πρόοδος έχει νόημα μόνο όταν τη μοιράζονται όσοι πραγματικά την χτίζουν.

                 Εργατοϋπαλληλικό Κέντρο Ν.  Χανίων

